Ĩ na tä kua tä,
Jesus a hapalo kõo nö,
‑Ĩ na sa kuu kuleö!
Pitili sa:
“Hiima kökö,
ĩ oweha kökö hokolo wi ĩ taka ha ai sanöma tä lisipo mai,
tä hokolomö kuo pamö a tuiki nö,
a sutuköma,
ĩ a hai,
thomömo wi,
ĩ a wani.
Ĩ taka sai ha a lisipo totio asa wi,
ĩ a hai,
oweha kökö thapo sinomo wi,
ĩ a sai asawö.
Ĩ a waloki ha,
ĩ taka ha a läo sinomo wi,
ĩ anö oweha kökö päka lata wi ĩ ti hãkopa sinomoö.
Ti hãkopali ha,
oweha kökö thapo wi,
ĩ anö kökö nakaö ha,
oweha kökönö kama kai a hinia totiatala apaö.
Kökö thapo wi,
ĩ anö kama oweha kökö hila hätäpo nö,
kökö nakalö nö,
kökö kai asulöö.
Kökö kai pewö lisia kopalo nö,
a huu paluo olö ha,
kama hai ĩ oweha kökönö,
a hapalo wi,
ĩ a kai a hini taö öpa salo,
ĩ a na ĩ kökö nokasolöö.
Ai tiko tä na kökö noka mai kitä.
Ai tiko tä kai a hini tai mi ipö salo,
ĩ a na kökö tokösolöö” ĩ na kamakö na sa kuu kule.
Sa holisi mai kitäö!
‑ Jesus a kuuma.
Jesus anö uni ta thaa nö,
oweha kökö a katehama maaki,
ĩ töpönö ĩ ta hini maama.
Jesus a kai a hini mi kutenö,
Jesus a hapalo kõoma.
A hapalo kõo nö,
‑“Oweha kökö lisito wi,
ĩ taka kui na,
ĩ na kamisa kuö hö̃töwö” ĩ na sa kuu kule.
Pitili sa.
Kamisa huu paio mai ha töpö huu noai,
ĩ töpö thomömo wi,
ĩ töpö pewö.
Oweha kökönö ĩ töpö kai a hini maama.
Ĩ taka ha kökö lisito sinomo wi,
ĩ taka kui na,
ĩ na kamisa kuö hö̃töwö.
Kamisa na wa waloiki nö,
wa lisipasoma,
wa täa kõa läli kitä.
Wa kili mai,
wa lisi lisimo nö,
nii wa tä talali kitä.
Nii tä na wa honimo mai kitä.
Thomömo sinomo wi,
ĩ anö makö thomöni,
makö säpali,
makö matamani,
ĩ na ĩ anö makö thamapö,
a waloki.
Kamisanö,
sanöma makö õsi palimipamani,
makö pi topa totipamani,
ĩ na makö thama pasiopö,
sa waloköma.
Oweha kökö thapo wi,
ĩ anö kökö noama kua totio wi na,
ĩ na kamisanö ipa sanöma makö thapo wi,
ĩ sanö makö noama kua totio hö̃töoö.
Oweha kökö thapo wi,
ĩ a hai,
“Ai tänö sa säpali kitä maaki,
ipa oweha sa kökö noama satimo kitäö!”
ĩ na ĩ a pi kuu kua wi na,
ĩ na kamisa hai,
“Ai tänö sa säpali kitä maaki,
ipa sanöma sa töpö noama satia apa kitäö!”
ĩ na sa pi kuu hö̃töoö.
Oweha kökö na ai tä kalipalama päo wi,
ĩ anö oweha kökö thapo totio mi kutenö,
a tokösolöö.
Oweha kökö kuo pa,
ĩ anö pole a waitili kui na ĩ na lopu a wani kui,
ĩ a wani huu taa tä,
oweha kökö taa soa päta kölö nö,
a wani tokösolöö.
A tokösoö ha,
lopu a waninö oweha kökö namo keköma,
kökö läläo selekeoki.
Ĩ na lopu a wani kua tä,
oweha kökö na a kalipalo päo wi,
ĩ anö oweha kökö thapo totio mi kutenö,
a tokösolöö.
Oweha kökö pii mi ipö kutenö.
Oweha kökö thapo wi,
ĩ anö kökö noama totio kua wi na,
ĩ na kamisanö ipa sanöma sa töpö thapo wi,
ĩ sanö ĩ na sa töpö noama thama totio kua hö̃töoö.
Ipa hao anö sa taö öpaö,
kamisanö ipa hao sa taö öpa hö̃töoö,
ĩ na tä kua kua wi na,
ĩ na kamisanö,
sa töpö noama wi,
ĩ sa töpö taö öpaö,
sa töpö noama wi,
ĩ töpönö sa taö öpa hö̃töoö,
ĩ na tä kuaö.
Oweha kökö thapo wi,
ĩ a hai,
“Ai tänö sa säpa pia hãtole kitä maaki,
ipa oweha sa kökö noama satimo opa kitä” ĩ na a pi kuu kua wi na,
ĩ na sa pi kuu hö̃töo soata kutenö,
kamisanö ipa sanöma sa töpö noama pia salo,
sa säpamo kili mai kitäö!
Hi oweha kökö hokolole,
ĩ sa kökö thapo hö̃töa waikia kule maaki,
ai tiko sa kökö thapo tikilipo hö̃töa kule.
Ĩ sa kökö hilakö solöpököö!
Ĩ kökönö sa kai a hinia hö̃töli kitä.
Oweha kökö hokolole,
ĩ kökö na ai tiko kökö koka naipaso kitä.
Kökö koka naipasoö ha,
sami sanö sa kökö pewö thalö nö,
sami sanö sa kökö kai hupalo hö̃tötio kitä.
Ipa sa kökö noamaö,
sa kuiki nö,
sa säpamonaso kitä.
Önö kutenö,
ipa hao anö sa pii sinomoö.
Sa säpamonaso kitä maaki,
sa temöa hö̃töa konaso kitä.
“Sa säpalöpöö!”
sa pi kuu mi tä,
ai tänö sa säpa mai kitä.
Kama sa pi saimo nö,
“Sa säpalöö!”
sa pi kulasoma,
sa säpamoa sisasoö.
Ipa hao aiki,
“A säpamonoö!
Wa säpamono nö,
wa temöa hö̃töa konaso kitäö!”
ĩ na a kuuma salo,
“Sa säpamono nö,
sa temöa hö̃töa konaso kitä” sa pi kuu kule‑ ĩ na Jesus a kuuma.
Ĩ na Jesus a kuu ha,
juteu töpö hapalo selekeo kõoma.
‑Jesus anö sai tä thapo kuleö!
A isi waniho poleö!
Ĩ a kai wani a hini tihöö!
‑ töpö satehe epii töpö kupaloma maaki,
‑Jesus anö sai tä thapoö aköna,
Jesus anö ta kateha pole,
ĩ nasimö ta kateha taö mana pi.
Sanöma töpö mamo höpöpöi,
sai tänö ĩ töpö mamo huu topa komaki kitä ta o?
‑ ai töpö kuu pasioma.